Predkladacia správa

	Dňa 20. júla 2009 bola podpísaná Dohoda medzi vládou Slovenskej republiky a Medzinárodnou organizáciou pre migráciu o koordinácii činností Európskej migračnej siete (ďalej len „Dohoda o EMS“), ktorej cieľom bolo vytvorenie základného právneho rámca pre spoluprácu zmluvných strán pri koordinácii aktivít Európskej migračnej siete (rozhodnutie Rady zo 14. mája 2008 o zriadení Európskej migračnej siete (2008/381/ES)) a zadefinovanie základných princípov riadenia a fungovania národného kontaktného bodu, určeného Slovenskou republikou.

	V priebehu uplatňovania Dohody o EMS sa v rokoch 2010 a 2011 uskutočnili v rámci niektorých vnútroštátnych orgánov Slovenskej republiky organizačné zmeny, ktorých následkom bola, okrem iného aj zmena názvov niektorých útvarov týchto orgánov. Uvedené zmeny si následne vyžiadali zmenu a doplnenie Dohody o EMS, a to najmä pokiaľ ide o ustanovenia článku 2 (Národný kontaktný bod) a článku 3 (Národný riadiaci výbor) tejto dohody. 

	S cieľom predchádzania ďalším možným zmenám Dohody o EMS, ktoré by v budúcnosti mohli vzniknúť z rovnakých dôvodov, bol článok 10 (Príslušné orgány) predmetnej dohody doplnený o ustanovenia zakotvujúce povinnosť zmluvných strán, resp. vedúcich predstaviteľov príslušných orgánov zmluvných strán vzájomne sa o týchto skutočnostiach informovať.

	Článok 8 Dohody o EMS bol zároveň doplnený o ustanovenie týkajúce sa sumy spolufinancovania grantu Európskej komisie Ministerstvom vnútra Slovenskej republiky, upravujúce zníženie sumy spolufinancovania poskytnutej Ministerstvom vnútra Slovenskej republiky na nasledujúci rok o pomernú časť výdavkov, ktoré Európska komisia označila ako neoprávnené. 

	Návrh dohody, ktorou sa mení a dopĺňa Dohoda o EMS, bol prerokovaný s príslušnými útvarmi Ministerstva vnútra SR, Ministerstva práce, sociálnych vecí a rodiny SR a Štatistického úradu SR.

	Vykonanie obvyklých formálnych úkonov súvisiacich s uzavretím dohody zabezpečí Ministerstvo vnútra Slovenskej republiky ako gestor v súčinnosti s Ministerstvom zahraničných vecí Slovenskej republiky a v súlade s platnými vnútroštátnymi predpismi. 

	Predkladaný návrh dohody zodpovedá záujmom zahraničnej politiky Slovenskej republiky. Je vypracovaný v súlade s vnútroštátnymi právnymi predpismi Slovenskej republiky a všeobecnými zásadami medzinárodného práva, ako aj záväzkami Slovenskej republiky vyplývajúcimi jej z iných medzinárodných dokumentov. Ide o medzinárodnú zmluvu, ktorá je podľa vnútroštátnych právnych predpisov zmluvou vládnej povahy.

	Z predkladaného materiálu nevznikajú vplyvy na rozpočet verejnej správy, podnikateľské prostredie, sociálne vplyvy, vplyvy na životné prostredie ani vplyvy na informatizáciu spoločnosti.

	Materiál predkladáme na rokovanie vlády SR bez rozporov.